दूसरी घटना में- मोबाइल में खेले जाने वाले ब्लू व्हेल जैसे आत्मघाती खेल ने न जाने कितने बच्चों की जान ले ली है। मौत का यह सौदागर हमारे नौनिहालों को चुपके- चुपके लील रहा है। भारत में धीरे- धीरे पैर पसार रहे इस खतरनाक खेल पर काबू पाना अति आवश्यक हो गया है। इस खतरनाक खेल को खिलाने वाले व्यक्ति का क्या मकसद होगा ,यह समझ से परे है। आखिर वह क्यों बच्चों को आत्महत्या के लिए उकसा रहा है। ऐसा लगता है यह ब्लू व्हेल कोई गेम नहीं ;बल्कि एक ऐसी लाइलाज मानसिक बीमारी है, जो एक बार किसी बच्चे को अपनी चपेट में ले लेती है, तो उसे मार कर ही छोड़ती है। आरंभ में एक बच्चे की मौत की खबर से यह विश्वास कर पाना मुश्किल हो रहा था कि यह आत्महत्या ब्लू व्हेल के कारण की गई है? लेकिन उसके बाद दूसरी फिर तीसरी... एक के बाद एक बढ़ते इन खबरों ने पूरे देश को हिला कर रख दिया, आत्मघाती बम की तरह इस खेल ने हर उस माता- पिता को चिंतित कर दिया है, जिनके बच्चे मोबाइल में कई- कई घंटे अपना समय बिताते हैं। किसने सोचा था आपस में सम्पर्क करने के इस सबसे सरल- सुगम साधन का इतना खतरनाक दुरुपयोग भी हो सकता है।